লোহাগাড়ার অধিকাংশ বেসরকারি স্বাস্থ্যকেন্দ্রই নামসর্বস্ব। সেগুলোতে সরকারের নীতিমালা অনুযায়ী বহির্বিভাগ, জরুরি বিভাগ, অস্ত্রোপচার কক্ষ (শীতাতপ নিয়ন্ত্রিত), চিকিৎসার জরুরি যন্ত্রপাতি, ওষুধ বর্জ্য ব্যবস্থাপনা, প্যাথলজিক্যাল ল্যাবরেটরি ইত্যাদি নেই। অনুসন্ধানে জানা যায়, লোহাগাড়ার শতাধিক স্বাস্থ্যকেন্দ্রের মধ্যে কয়েকির তে নীতিমালা অনুযায়ী উপকরণ নেই। বিভিন্ন সময়ে পরিচালিত ভ্রাম্যমাণ আদালতের অভিযানেও তা ধরা পড়ে। এসব স্বাস্থ্যকেন্দ্রে অস্ত্রোপচার হলেও থিয়েটার, দরকারি যন্ত্র ও লোকবল নেই। সার্বক্ষণিক চিকিৎসক রাখার নিয়ম থাকলেও ‘অনকলে’ এনে চিকিৎসা করানো হয়। এসব ক্ষেত্রে চিকিৎসক , চিকিৎসক নেতারা প্রত্যক্ষ ও পরোক্ষভাবে জড়িত থাকায় নীতিমালা না মেনেও সরকারের অনুমোদন পায় বলে জানা যায়। নামসর্বস্ব কেন্দ্রের পাশাপাশি অবৈধ প্রতিষ্ঠানও আছে। এসব স্বাস্থ্যকেন্দ্রের চিকিৎসা ব্যবসার শিকার হচ্ছেন অসহায় রোগীরা। তালিকা থাকলেও অবৈধ স্বাস্থ্যকেন্দ্র নিয়ন্ত্রণে স্বাস্থ্য অধিদফতরের কোনো কার্যক্রম নেই। অথচ প্রতিষ্ঠানগুলো মানুষের স্বাস্থ্যসেবা করার নামেই সরকারের অনুমোদন নেয়। সেবামূলক প্রতিষ্ঠান হিসেবে তারা চিকিৎসা সামগ্রী, ওষুধ আমদানিতে সরকারি ভর্তুকিও পেয়ে থাকে। অথচ প্রতিষ্ঠানগুলো পরিচালিত হচ্ছে সম্পূর্ণ বাণিজ্যিক ভিত্তিতে।